# Autoescala automàtica

Una autoescala automàtica és un vehicle de bombers dotat d'una escala extensible automàtica, que s'utilitza en incendis urbans i en salvaments. L'escala, sobre una plataforma giratòria, i amb una cistella a l'extrem, permet accedir a llocs elevats per al rescat de persones, l'extinció d'incendis, i altres tasques. Disposa de 4 suports extensibles per a l'anivellació i estabilització del vehicle.

## Característiques

Abans de treballar amb l'escala cal estendre els suports d'estabilització, ja que quan l'escala està estirada i inclinada, es carrega molt de pes fora de la vertical del vehicle, corrent el risc de bolcada. Per aquest motiu les autoescales automàtiques estan programades per a no permetre el moviment si no s'han col·locat els suports, i a més tenen una limitació del camp de treball en funció del pes que hi hagi a la cistella.
Els suports poden ser de 4 tipus: verticals (en I) en les autoescales de poca elevació; oblics (en A), que sobresurten una determinada distància del camió; amb barres laterals (en H), per altures considerables; i creuats (en X), que no precisen aixecar el xassís.
Permet realitzar simultàniament els 3 moviments d'extensió, gir i elevació, conferint-li una agilitat d'actuació molt important en els rescats.
L'escala normalment està formada per 4 trams telescòpics. L'últim tram pot ser articulat. L'autoescala més alta del món, de 7 trams i amb ascensor, arriba als 68 metres.
Existeixen també, encara que minoritàriament, les autoescales semiautomàtiques, que s'accionen mitjançant la combinació de mecanismes manuals i de dispositius automàtics. Aquestes escales no poden fer simultàniament els tres moviments d'extensió, gir i elevació.

## Conducció

La conducció d'aquest vehicle ha de tenir en compte els següents condicionants:
* Degut al seu elevat centre de gravetat, el vehicle tendeix a desviar-se i bolcar a les corbes que s'agafen a alta velocitat.
* La cistella sobresurt per davant de la cabina, augmentant així el radi de gir.
* L'alçada del vehicle és més alta que les autobombes i altres vehicles de bombers.
* El seu tonatge fa que alguns ponts o vials no siguin aptes per al seu pas.

## Emplaçament

Per a l'emplaçament del vehicle cal tenir en compte aquests factors:
* El vehicle s'ha d'emplaçar en un lloc on hi hagi espai suficient per a estendre els suports estabilitzadors, que han de recolzar-se en terreny ferm, evitant els jardins, trapes de clavegueram, arquetes,...
* El pendent del terreny ha de ser inferior al 10 %.
* Cada vehicle té un camp de treball, en alçada i en horitzontal, que varia en funció de l'extensió dels suports, i del nombre de persones (1 a 3) i equips a la cistella.
* Obstacles en el desplegament de l'escala: cables, branques,...

## Referències

* 1 2 Diccionari de bombers. Barcelona: Termcat. Generalitat de Catalunya, 1995. ISBN 84-393-3689-6.
* ↑ «Autoescales» (en castellà). Rosenbauer, 2021.
* 1 2 3 4 Claros Wandoselll, César J.; Sánchez Juárez, Miguel. Bombers. Temari general (en castellà). Sevilla: Ediciones Rodio, octubre 2015, p. 707. ISBN 978-84-16506-27-9.
* ↑ «L'Ajuntament fa entrega als bombers del Ferrol del nou camió amb autoescala». Diario de Ferrol, 24-12-2021.
* ↑ «Nova escala telescòpica articulada Iveco Magirus per als bombers de Logronyo». Servicios de emergencia, 18-05-2020.
* ↑ «M68L L'escala de bombers més alta del món per Magirus» (en castellà). Emergency Live, 20-07-2020.
* 1 2 «Vehicles de bombers» (en castellà). CEIS Guadalajara, 05-10-2015. Arxivat de l'original el 2022-07-10. [Consulta: 27 desembre 2021].